Vierde Sondag van Paasfees - Missio
Vierde Sondag van Paasfees
Johannes 10:1 - 10
Agtergrond van Vigsherdenkingsondag
Vigsherdenkingsondag is 'n internasionale geleentheid wat elke derde Sondag in Mei gevier word. Dit bied geleentheid vir gemeentes om die boodskap uit te dra dat as een in die liggaam van Christus ly, ongeag plek of statuur, dan ly die hele liggaam (vgl 1 Kor 12:26). Dit is ook 'n pastorale geleentheid vir gemeentes om – op sigbare wyse – aan mense wat op welke wyse ook al deur MIV en vigs geraak word, 'n hand van versorging en onvoorwaardelike aanvaarding uit te strek.
Baie meer inligting en 'n preekskets met dié tema is beskikbaar in Preekstudies en Liturgiese voorstelle vir die kerklike jaar 2011 wat deur Bybel-Media uitgegee word.
Psalm 23; Handelinge 2: 42-47; 1 Petrus 2:19-25
Volgens die kerklike jaar is hierdie Sondag ook bekend as Goeie-Herder-Sondag. Die Here tree in Johannes 10 na vore as die Goeie Herder in aansluiting by die Ou-Testamentiese tradisie waarin die leierskap van Israel as valse herders aangekla word.
1. "Dít verseker Ek julle: Wie nie deur die hek in die skaapkraal ingaan nie maar van 'n ander kant af inklim, is 'n dief en 'n rower.2 Maar hy wat deur die hek ingaan, is die skape se herder;
3 vir hom maak die hekwagter oop. Die skape luister na die herder se stem. Hy roep sy skape op hulle name en lei hulle uit.
4 Wanneer hy al sy skape uitgebring het, loop hy voor hulle uit, en die skape volg hom, omdat hulle sy stem ken.
5 Hulle sal nooit 'n vreemde volg nie maar van hom af weghardloop, omdat hulle nie die stem van vreemdes ken nie."
6 Deur hierdie beeld het Jesus met hulle gepraat, maar hulle het nie verstaan wat dit was wat Hy vir hulle wou sê nie.
7 Toe het Jesus verder gesê: "Dít verseker Ek julle: Ek is die ingang vir die skape.
10 'n Dief kom net steel en slag en uitroei; Ek het gekom sodat hulle die lewe kan hê, en dit in oorvloed.
11 "Ek is die goeie herder. Die goeie herder lê sy lewe af vir die skape".
Voorganger 1: Die Here is my herder, ek kom niks kort nie.
Gemeente: Ons glo in die goedheid van God. Ons glo God voorsien alles wat vir ons goed is.
Voorganger 1: Hy laat my rus in groen weivelde.
Gemeente: Ons glo dat Jesus Christus die Goeie Herder is.
Ons vind rus in Jesus se lewe en in sy liefde wat aan ons bedien word.
Ons voedsel is om Hom te gehoorsaam.
Voorganger 1: Hy bring my by waters waar daar vrede is.
Gemeente: Ons glo dat die Heilige Gees vrede bring. Ons les ons dors in die vergifnis van ons sondes.
Voorganger 1: Hy gee my nuwe krag.
Gemeente: Ons lewe word van dag tot dag deur Christus in gemeenskap met die Gees aan die Vader gewy. In Hom het ons die ewige lewe.
Loflied: Liedboek 208: 1-3
Kinders: Liedboek 544: 1-3
Ons word stil
Gebed om die opening van die Woord.
Voorganger: Hy lei my op die regte paaie tot die eer van sy Naam.
Gemeente: U laat ons volhard in die leer van die apostels;
U laat ons volhard in die breek van die brood;
U laat ons volhard in gebede.
Voorganger: Selfs al gaan ek deur donker dieptes, sal ek nie bang wees nie,
Gemeente: Ons word gedra deur u wonders en tekens;
Soos U ons liefhet en beskerm, het ons mekaar lief;
U laat ons ons besittings deel met ander in nood;
Voorganger: In u hande is ek veilig.
Daarom eet ons ons voedsel met blydskap;
En ontvang u gawes met eenvoud van hart;
Ons prys U.
U maak u kudde steeds bymekaar.
(Uit Ps 23:3-4 met antwoorde uit Hand 2:41-47.)
Tema: Herder ken sy skape – hoe ken hy hulle?
Hulpmiddel(s ): Brandyster, Oormerk (enige merk in of aan die oor), Armband (met WWJD – What would Jesus do?).
Skrifgedeelte: Johannes 10: 3–5 (selfde as wat voor die preek gelees word).
In die bogemelde gedeelte word vertel dat die goeie herder sy skape by die naam ken. Die skape ken ook sy stem en luister na hom, daarom kan hulle hom volg as hy hulle roep. Die skape sal nie maklik 'n vreemdeling volg nie, want sy stem is onbekend.
Vroeër jare het groot veeboere hulle diere op verskillende maniere gemerk sodat hulle die diere maklik kan uitken. Veral grootvee soos beeste, is met 'n vuurwarm brandyster gemerk – die yster merkteken is op die dier se vel ingebrand. Dit is 'n baie pynlike saak! Soms is dieselfde brandyster in verf gedompel en dan op die bees se boud gedruk – die verf het mettertyd afgekom en dan kon die dier nie meer uitgeken word nie.
Skape is met 'n oormerk gemerk. Oormerk het behels 'n snymerk aan die dier se oor of 'n genommerde plastiekmerker word deur 'n gaatjie in die oorskulp van die oor vasgedruk. Elke veeboer het 'n unieke nommer waaraan sy diere uitgeken word. Indien 'n boer se ska(a)pe afdwaal of gesteel word en daarna iewers gevind word, weet almal aan wie hulle behoort.
Groot sakeondernemings het ook 'n eie merkteken (handelsmerk of "branding") waarmee al hulle eiendom gemerk word. Dink maar aan enige koeldrankbottel – bv die Coke – handelsmerk is op al die koeldrankbottels waarin koeldrank versprei word.
Enkele jare gelede het al die kinders en jonger mense wat Jesus ken en volg 'n armband gedra. Op die armband was gegraveer: "WWJD – what would Jesus do?" Hierdie armband met die gegraveerde letters moes as duidelike teken dien dat die persoon wat die armband dra, 'n volgeling van Jesus is.
Die beeld van die goeie herder is baie beskrywend. Dit sê iets van ons verhouding met Jesus. Hy ken ons elkeen se naam en het ons lief. Hy praat met ons deur die Bybel. Hy roep ons om Hom te volg.
Gebed: Jesus ons is vanoggend baie dankbaar dat ons 'n herder en leier het wat ons name ken. Help ons om te hoor as u na ons roep.
Skyfie: Herder met staf by sy skape.
Skakel om meer inligting te kry.
Jesus het met sy "intreepreek" (Luk 4:16 ev) duidelik uitgespel wat sy leierskapstyl behels – iemand met integriteit wat kom om te dien . Soos sy aardse bediening verder ontvou – veral hier in Johannes 8, 9 en 10 – vind hy dit nodig om die saak duidelik uit te spel, met bekende metafore.
Volg die goeie herder!
In Johannes 10 stel Jesus homself as die goeie herder voor – die leier met integriteit wat kom dien. Volgens vers 11 en 14 het Jesus herhaaldelik gesê: "Ek is die goeie herder." Hy doen dit in 'n tyd toe daar verskillende godsdienstige en gemeenskapsleiers sy pad kruis – skrifgeleerdes, fariseërs en ander (verse 1,8 en 10). Met dié soort leiers het hy dikwels in die verlede gebots.
(Nie te verwar met herder-kudde-modelle nie).
Wanneer Jesus Homself as die Goeie Herder aan sy volgelinge bekend stel en hulle uitnooi om Hom te volg, beteken dit dat Hy 'n nuwe gemeenskap tot stand bring. (By wyse van verduideliking sou 'n mens kon sê: Die mense word uitgedaag om 'n keuse te maak. Hulle moet stem!)
Dié volgelinge staan voortaan in 'n nuwe verhouding met Hom as hulle leier. Dit wat hulle by Jesus leer, sáám met Hom beleef, van Hom ontvang en by Hom sien gebeur, bring hulle nader aan Hom. Sodoende gee Hy aan hierdie nuwe herdersgemeenskap gestalte, inhoud en vorm. Sy diensbaarheid, versorging en omgee maak die nuwe herdersgemeenskap opgewonde – en dié blymoedige versorging vloei oor na méér en méér mense. (Hier kan elke prediker dit aktualiseer deur te verwys na die spesifieke swaarkry-omstandighede, asook vreugdes, in sy of haar spesifieke gemeenskap.)
Met dié gebeure as agtergrond en die metafore in Johannes 1:1–10, roep Jesus sy volgelinge op om diensbaar te wees. In sy "afskeidspreek" (Hand 1:8) stuur Hy die dissipels en volgelinge – wat toerusting ontvang het en deur die Heilige Gees gelei sal word – om volgens sy voorbeeld die leiding te neem. Hulle is die toekomstige geestelike leiers van die kerk. Dit beteken nuwe herdersgemeenskappe moet tot stand kom waar sy volgelinge hulle bevind ("… Judea en in Samaria en tot in die uithoeke van die wêreld").
Terwyl die pandemie al groter word, lyk dit ook nie altyd of die regering genoeg doen om hulp te verleen aan die MIV-positiewe persone, relevante inligting aan almal te verskaf en die regte waardes te beklemtoon om voorkomend op te tree nie. ( Preekstudies en Liturgiese voorstelle bl 163 en 164 gee waardevolle riglyne hieroor. Baie verwysings en bronne is beskikbaar vir predikers om gemeentes te begelei).
'n Versorgende gemeente en kerk in die wêreld
Voorbidding: stil gebed – Leef ek regtig as deel van die herdersgemeenskap?
Dat die verkiesing van leiers vir plaaslike regering met verdraagsaamheid sal geskied.
Dat gemeentes die miljoene mense wat MIV-positief is, sal raaksien.
Dat gemeentes gedurende die Pinkstertyd weer as herdersgemeenskappe mekaar sal bemoedig vir hulle werk in die wêreld.